ธนชาตชวนเก็บหุ้น
บลจ.ธนชาต พลิกวิกฤตหุ้นปรับฐาน ออก 2 กองทุนใหม่ซื้อหุ้นไทย "ทิสโก้" เชียร์สหรัฐอัพไซด์ 20%
22 ต.ค. 2557

บลจ.ธนชาต พลิกวิกฤตหุ้นปรับฐาน ออก 2 กองทุนใหม่ซื้อหุ้นไทย "ทิสโก้" เชียร์สหรัฐอัพไซด์ 20%
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า ช่วงเดือน ต.ค.นี้ ตลาดหุ้นมีความผันผวนมากจากความกังวลเศรษฐกิจยุโรปมีแนวโน้มชะลอตัวลงมากหลังจากประเทศเยอรมนีออกมาไม่ดีนัก ขณะที่การฟื้นตัวของเศรษฐกิจไทยยังช้า โดยส่งออกเติบโตเพียง 1% แต่มองว่ากระทบเพียงระยะสั้น และเชื่อว่าตลาดหุ้นไทยยังน่าสนใจ เพราะในปีหน้าจะมีการลงทุนสาธารณูปโภคขนาดใหญ่ของภาครัฐ รวมถึงการเปิดตลาดประชาคมอาเซียน (เออีซี) 
นอกจากนี้ ปัจจุบันเม็ดเงินลงทุนในหุ้นไทยจากต่างชาติยังมีปริมาณน้อย ทำให้มีโอกาสที่นักลงทุนต่างชาติจะเพิ่มปริมาณลงทุนอีกมาก และที่สำคัญอัตราดอกเบี้ยยังอยู่ในระดับต่ำ ทำให้ยังมีเม็ดเงินไหลเข้ามาลงทุนในตลาดหุ้นต่อเนื่อง เพราะสามารถคาดหวังผลตอบแทนที่ดีกว่าได้ โดยคาดการณ์ว่าในปี 2558 การเติบโตทางเศรษฐกิจจะกลับมาโตที่ระดับ 3.5-4% และผลประกอบการของบริษัทจดทะเบียนจะเติบโต 15% 
นายบุญชัย กล่าวว่า บริษัทเปิดขายกองทุน T-Challenge 18 ตั้งแต่วันนี้-27 ต.ค. 2557 ซึ่งเป็นกองทริกเกอร์ฟันด์ ลงทุนในหุ้นไทย มีเป้าหมายเลิกโครงการที่ 6% ภายใน 1 ปี แต่จะรับซื้อคืนหน่วยลงทุนอัตโนมัติเมื่อถึง 3% และหาก ภาวการณ์ลงทุนเปลี่ยนแปลงไปทำให้กองทุนไม่ถึงเป้าหมาย จะเปลี่ยนเป็นกองทุนเปิดแบบไม่กำหนดอายุกองทุน 
นอกจากนั้น ยังเพิ่มทางเลือกให้นักลงทุนที่สนใจลงทุนในหุ้นขนาดกลางและเล็ก โดยเปิดขายกองทุนเปิดธนชาต Small Medium Cap (T-SM Cap) เสนอขายครั้งแรกระหว่างวันที่ 24–31 ต.ค.นี้ สามารถซื้อ-ขายได้ทุกวันทำการ โดยลงทุนเริ่มต้นเพียง 1,000 บาท ซึ่งกลุ่มนี้จะเป็นหุ้นที่มีความเสี่ยงสูงและผลตอบแทนสูงมากกว่าหุ้นขนาดใหญ่ และมักจะทำผลงานได้ดีในช่วงที่เศรษฐกิจกำลังจะฟื้นตัว 
“เราจะเน้นเลือกลงทุนหุ้นรายตัวในกลุ่มที่ผลการดำเนินงานมีแนวโน้มเติบโตสูง โดยจะสร้างผลตอบแทนส่วนเพิ่มจากหุ้นที่ได้ประโยชน์จากทิศทางเศรษฐกิจ นอกจากนั้นยังลดความผันผวนของกองทุนด้วยการเพิ่มสัดส่วนหุ้นที่มีการจ่ายเงินปันผลในระดับที่สูงเข้ามาในพอร์ต” นายบุญชัย กล่าว 
นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ กล่าวว่า บริษัทเปิดเสนอขายกองทุนเปิด ทิสโก้ ยูเอส อิควิตี้ ทริกเกอร์ 8% #3 ลงทุนใน ตลาดหุ้นสหรัฐ โดยมีเป้าหมายเลิกโครงการที่ 8% ภายในเวลา 8 เดือน เสนอขายครั้งแรก (ไอพีโอ) วันที่ 22–29 ต.ค. 2557 
ทั้งนี้ บริษัทมองว่าแนวโน้มเศรษฐกิจสหรัฐยังขยายตัวได้ดีจากตัวเลขชี้วัดสำคัญดีต่อเนื่อง เช่น ตัวเลขการจ้างงานนอกภาคเกษตรช่วง 9 เดือนแรกของปีนี้ที่ดีสุดในรอบ 20 ปี ขณะที่ความเชื่อมั่นของผู้บริโภคอยู่ในระดับสูงสุดในรอบ 7 ปี นอกจากนี้แรงกดดันเงินเฟ้อยังไม่สูง เนื่องจากแนวโน้มค่าเงินเหรียญสหรัฐแข็งค่าช่วยสนับสนุนการลงทุนในตลาดหุ้นสหรัฐ 
สำหรับผลประกอบการของ S&amp;P500 ในไตรมาส 3 ล่าสุดประกาศออกมาแล้ว 82 บริษัท มีกำไรรวมสูงกว่าที่นักวิเคราะห์คาดราว 5% โดยเฉพาะภาคธนาคารมีกำไรสูงกว่าคาดราว 20% 
“ช่วง 1 เดือนที่ผ่านมา ตลาดหุ้นสหรัฐ (S&amp;P500) ปรับฐานจากจุดสูงสุด 7% ส่งผลให้มีอัพไซด์ประมาณ 20% จึงเป็นโอกาสลงทุนในจังหวะหุ้นย่อตัว” นายสาห์รัช กล่าว